Kogolen bè yó,
bud lemwót Jisas subô ebè Jirusalim,
abay se móyô mung bè yóm sotu mò ken bong yó kem Ju.
Bè yó bè Jirusalim,
wen sotu busung moni bè yóm bak tikeb gel bnoluy le,
Bak Tikeb Ubiha.
Yó boluyen bè udél Hibru yóm busung yó,
Betsata.
Wen limu gónô hgolung nmò le hilolen.
Tey dê tau gemnóm des hlilil bè yó laan yó kem gónô hgolung.
Yó kem tau butô,
yó kem tau kihod ne yó kem tau deng matay sfu lówó le,
gotu le hlilil bè yó (abay se gel nangat le kewók yóm busung.
Gel wen kdawen kun mógów elaan yóm hógów Dwata gu bè longit nan e gel hewók yóm busung.
Yó se tau gegna kmó elemen igoen tolo lemwók,
tódô mkó yóm desen,
balù kihu kay desen.)
Ne wen sotu tau gemnóm des hlilil bè yó,
deng tlu folò wolu halayen gemnóm du yóm desen.
Ton Jisas yóm kehlililen bè yó,
ne tngónen se yóm tey kegenen gemnóm du yóm desen.
Yó snólóken béléen,
monen,
“Móyói kô ke mkó desem?”
Bnalaen se Jisas yóm tau yó,
monen,
“Laen kô dù tau gel tmóbóng dou,
Sér,
sok gel lemwók yóm él.
Song imou kól ditu dou,
deng sana wen tau gegna kól lemen.”
Tódô mon Jisas mò du,
“Btiki,
lenulunem igamem,
ne mógówi.”
Tahu se,
tódô sen-gengen se mkó desen yóm tau yó.
Lenulunen igamen,
ne ominen lemwót mógów.
Bè yóm kdaw kkó Jisas des yóm tau yó,
sengan bè yóm Kdaw Kehegnô yó kem Ju.
Timbow ton yó kem Ju genlal yóm tau deng mkó desen yó,
deng mom sensudél le,
mon le,
“Kdaw Kehegnô nim ni.
Là hyuhen bè hlau tekuy ke miti igam.”
Bnalaen se lu yóm tau yó koni,
monen,
“Abay se yóm tau hkó desu mdók dou,
monen mò dou,
‘Lenulunem igamem,
ne mógówi.’ ”
Ne bud mon le se mò du,
“Tmau du de yóm mdók kóm?”
Okóm yóm tau deng mkó desen yó,
là kô dog tngónen du ke Jisas,
abay se tey tau wen bè yó,
ne deng tódô hlana lem blóng le Jisas.
Tikóng kogolen bè yó,
bud ton Jisas lem Gónô Dwata yóm tau tehe hkóhen desen yó koni,
monen mò du,
“Ngem,
deng mkó ne yóm desem.
Hol béi abay bud mò salà,
déke wen bud gbunuem mkay senta yóm gnan.”
Bud kewóten bè yó yóm tau yó koni,
tulónen yó kem Ju genlal Jisas se hkó du yóm desen.